Penny Sparrow moet opdok, las hofPenny Sparrow. Foto: Facebook Die hof het gelas dat Sparrow se uitlatings op haatspraak neerkom. Landdros Irfaan Khalil het Sparrow beveel om binne 60 dae R150 000 aan die Oliver & Adelaide Tambo-stigting te betaal. Die stigting het ten doel om kwessies rakende sosio-ekonomiese opheffing, onderwys, vrouebemagtiging en die bevordering van kuns, kultuur en erfenisinisiatiewe aan te spreek. Nathi Mthethwa, minister van kuns en kultuur, het die vonnis verwelkom. Sparrow se dogter, Charmaine Cowrie, het Vrydag namens haar ma in die hof verskyn. Cowrie het aan regter Irfaan Khalil gesê haar ma kon nie hof toe kom nie omdat sy siek is. Volgens Cowrie “weet Sparrow nie wat om te doen nie” en was nie in staat om regsverteenwoordiging te kry nie. Adv. Denzil Potgieter, namens die ANC, het aan die hof gesê daar is verskeie pogings aangewend om Sparrow op te spoor. Hy het gesê Sparrow het haar uiterste bes gedoen om te verhoed dat hofdokumente aan haar beteken word. “Daar is geen gronde waarom hierdie saak enigsins verder vertraag moet word nie.” Die ANC in KwaZulu-Natal het vroeër geëis dat Sparrow R200 000 moet opdok vir haar kommentaar. ŉ Afvaardiging van die party het die hofverrigtinge bygewoon. Sparrow het ŉ herrie op sosiale media ontketen nadat sy op Facebook swart mense met ape vergelyk en gesê het sy sal alle swart mense in Suid-Afrika voortaan as “ape” aanspreek. Sparrow het hierna om verskoning gevra. Lees alle vorige berigte oor Penny Sparrow op Maroela Media.